Gandia trau el Xec Cultural-Escolar per ajudar a les famílies en les despeses de l'inici de curs
26 agost 2024

## Gandia trau el Xec Cultural-Escolar per ajudar a les famílies en les despeses de l'inici de curs26 agost 2024Última actualització: 26 agost 2024

![](../gestion/img/23899bdf236e0585eb79d29e0b205f8b8a5c2ff4c82fbc91b5f964cf5abfafe7.jpg)  
  

Hui, dilluns 26 d'agost, s'obri el termini per sol·licitar, obtenir i gastar el **'Xec Cultural-Escolar' per al curs 2024-2025**. Per aquesta raó, l'**alcalde de Gandia, José Manuel Prieto**, acompanyat per la **regidora delegada de Comerç, Elena Moncho**, han visitat aquest matí el punt de tramitació posat en marxa al vestíbul del consistori on es resoldran tots els dubtes i les incidències que puguen sorgir durant el procés de petició del xec o tramitaran l'ajuda en cas que no es dispose d'ordinador/telèfon mòbil.

  
La primera autoritat municipal s'ha referit a aquesta iniciativa com una mesura que ja s'ha consolidat en la tercera edició. _"Amb aquesta iniciativa ens posem del costat de les famílies per donar-los suport en un moment de l'any com l'inici del curs escolar on hi ha molta despesa alhora que estimulem el comerç de proximitat de Gandia"_, i ha informat que en les quatre primeres hores s'han generat més de 1.400 xecs i se n'han utilitzat 44, el que confirma l’èxit de la iniciativa.  
  
Es tracta d'una **ajuda de 30 euros** perquè l'**alumnat empadronat a Gandia** puga comprar el material al comerç local. Aquesta mesura, que es va posar en marxa fa dos anys, permet fer front a les necessitats de les famílies, afavoreix els xicotets negocis de la ciutat i fomenta la cultura, la literatura, les arts plàstiques, la tecnologia o la música a l'aula. Dotada amb 200.000 euros, l'aportació va destinada als **xiquets i xiquetes que cursen Educació Primària, ESO i Educació Especial als centres educatius finançats amb fons públics**.  
  
Respecte al procediment, durant la compareixença s'ha recordat que els pares i mares que estiguen interessats a rebre el xec poden sol·licitar-ho emplenant un formulari que existeix a la pàgina web de l'Ajuntament.  
  
**El termini per sol·licitar i gastar el xec acabarà el 31 d'octubre** que ve i, tal com ha insistit Moncho, s'espera que aquest any la inversió beneficie 7.206 escolars de la ciutat que formen part de 5.000 famílies diferents. _"Els diners disponibles són suficients per a donar servei a tots pel que no cal demanar els xecs hui, ja que si tots ho feren, podríem tindre alguna incidència informàtica"_.  
  
Pel que fa als comerços adherits, els **24 establiments** que formen part del projecte tenen un adhesiu que els identifica i **poden ser consultats al [següent enllaç](https://comercio.gandia.org/establiments-comercials-adherits-al-programa-%20xec-escolar-cultural-llistat-de-comercos-2024/)**. Finalment, cal recalcar que **el total del xec s'haurà de gastar en una sola compra i en una mateixa botiga**.